Христо Ботев
Патриот

chitanka.info

Патриот е — душа дава

за наука, за свобода;

но не свойта душа, братя,

а душата на народа!

И секиму добро струва,

само, знайте, за парата,

като човек — що да прави?

продава си и душата.

И е добър християнин:

не пропуща литургия;

но и в черква затуй ходи,

че черквата й търговия!

И секиму добро струва,

само, знайте, за парата,

като човек — що да прави?

залага си и жената.

И е човек с добро сърце:

не оставя сиромаси;

но не той вас, братя, храни,

и вий него със трудът си!

И секиму добро струва,

само, знайте, за парата,

като човек — що да прави?

изяда си и месата.

Стихотворението „Патриот“ е печатано във в. „Будилник“ (1873 г.) и по-късно в „Песни и стихотворения“. Останалите сатирични стихотворения от в. „Будилник“ не са включени в стихосбирката на Ботев. Вероятно поетът е избрал само онези, за които е смятал, че са по-значителни по съдържание и издържани по форма.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.